
SUGESTII
Comisia pentru libertăți civile, justiție și afaceri interne recomandă Comisiei pentru control bugetar, care este comisie competentă, includerea următoarelor sugestii în propunerea de rezoluție ce urmează a fi adoptată:
[bookmark: restart]1.	salută faptul că Curtea de Conturi („Curtea”) a constatat fiabilitatea conturilor anuale ale Agenției Uniunii Europene pentru Formare în Materie de Aplicare a Legii (CEPOL) pentru exercițiul financiar 2022 sub toate aspectele semnificative; regretă că o sumă totală de 4,2 milioane EUR a reprezentat cheltuieli neconforme care au depășit pragul de semnificație stabilit pentru audit și, prin urmare, au condus la o opinie cu rezerve privind legalitatea și regularitatea plăților din partea Curții;
2.	salută faptul că au fost luate măsuri corective adecvate pentru a răspunde majorității observațiilor Curții din anii precedenți; ia act de faptul că, începând din 2020, Curtea a formulat în fiecare an observații cu privire la deficiențe și nereguli legate de achiziții; ia act, în plus, de faptul că în 2021 și 2022, aceste observații au afectat plățile; regretă faptul că o observație din anii anteriori cu privire la procedura de achiziții este încă valabilă;
3.	subliniază că CEPOL ajunge în mod direct la doar o mică parte din populația-țintă prin activitățile sale de formare, din cauza dimensiunii relativ reduse și a bugetului său anual; încurajează Comisia să realizeze un studiu de evaluare a fezabilității fuzionării CEPOL cu alte agenții din același domeniu de competență;
4.	ia act de faptul că la baza opiniei cu rezerve a Curții cu privire la legalitatea și regularitatea plăților subiacente conturilor au stat cererile de servicii și toate plățile aferente efectuate în temeiul a două contracte-cadru; reamintește răspunsul CEPOL potrivit căruia, în ciuda deficiențelor în ceea ce privește formalizarea angajamentului juridic, serviciile au fost comandate în conformitate cu nevoile și controalele CEPOL și că nu s-a înregistrat nicio pierdere; ia act, de asemenea, de observația Curții privind deficiențele în punerea în aplicare a unui contract-cadru pentru servicii de creare de conținut educațional în 2022 și de concluzia că toate plățile efectuate în temeiul acestui contract-cadru, care în 2022 s-au ridicat la 152 655 EUR, sunt neconforme; regretă faptul că constatările Curții au arătat că volumul de muncă plătit nu corespundea sumei reale și că nu există dovezi esențiale de audit care să justifice sumele plătite; ia act de faptul că CEPOL a introdus măsuri corective în ceea ce privește iregularitățile constatate;
5.	salută faptul că, în 2022, CEPOL a desfășurat 418 activități de formare, la care au participat 43838 de funcționari responsabili de asigurarea respectării legii, și a pus în aplicare cu succes 296 de schimburi; apreciază, de asemenea, documentul de strategie al Grupului de experți privind drepturile fundamentale, care vizează includerea aspectelor fundamentale în toate activitățile de formare; constată cu satisfacție că în 2022 a fost organizată o formare ad-hoc privind protecția jurnaliștilor de investigație; salută acțiunile specifice de formare pe teme legate de infracțiunile motivate de ură, diseminarea cunoștințelor privind soluțiile eficace de sprijinire a victimelor;
6.	reamintește că formarea în domeniul asigurării aplicării legii la nivelul UE trebuie să reflecte prioritățile UE în conformitate cu nevoile de formare ale statelor membre și să sprijine răspunsul UE la criminalitatea gravă și organizată și la alte amenințări la adresa securității interne, precum și că protecția drepturilor fundamentale ar trebui să fie un pilon central al activităților de formare ale CEPOL; ia act de activitățile de formare în domeniul combaterii terorismului, inclusiv în ceea ce privește finanțarea terorismului, terorismul și armele de foc, luptătorii teroriști străini și activitățile care vizează extremismul și radicalizarea; solicită mai multe cursuri de formare privind criminalitatea informatică, criminalistica cibernetică, inteligența artificială, protecția datelor, drepturile fundamentale și combaterea rasismului la nivelul UE; invită CEPOL să asigure, în toate activitățile sale, transparența deplină și respectarea pe deplin a drepturilor fundamentale și a dreptului internațional, în special a activităților sale cu țările terțe; 
7.	apreciază, de asemenea, că CEPOL a oferit o serie de webinare ca răspuns la războiul din Ucraina și o analiză ad-hoc specifică a nevoilor de formare; și că CEPOL a sprijinit Parchetul General al Ucrainei în dezvoltarea unei formări în domeniul informațiilor cu sursă deschisă și a oferit locuri suplimentare participanților ucraineni la activitățile de formare, acolo unde este posibil;
8.	ia act de cooperarea strânsă cu țările terțe, cu agențiile, organismele și rețelele partenere ale UE, în special cu Europol, Eurojust, Frontex, EJTN, Comisia Europeană, EMCDDA, EUIPO, FRA, EASO, și cu organizațiile internaționale, cum ar fi Interpol;

[bookmark: FootprintPageAD]ANEXĂ: ENTITĂȚILE SAU PERSOANELE
DE LA CARE RAPORTORUL PENTRU AVIZ A PRIMIT CONTRIBUȚII
<FootprintIntro>Raportorul declară pe propria răspundere că nu a primit nicio contribuție de la nicio entitate sau persoană care trebuie menționată în prezenta anexă în conformitate cu articolul 8 din anexa I la Regulamentul de procedură. </FootprintIntro>

